Συντεταγμένες: 47°32′N 9°41′E﻿ / ﻿47.533°N 9.683°E﻿ / 47.533; 9.683

Το **Λίνταου** (*Lindau*) είναι μικρή πόλη της Βαυαρίας και νησί στην ανατολική όχθη της Λίμνης της Κωνσταντίας (Μπόντενζε στη γερμανική γλώσσα, έτσι η πόλη αναφέρεται συχνά ως *Lindau am Bodensee*). Με πληθυσμό 24.454 κατοίκους στα τέλη του 2012, είναι η πρωτεύουσα της επαρχιακής κομητείας Λίνταου και βρίσκεται κοντά στην Αυστρία (Φόραρλμπεργκ) και την Ελβετία, σε γεωγραφικές συντεταγμένες 47°32΄ βόρειο πλάτος και 9°41΄ δυτικό μήκος. Το Λίνταου ανήκει στην ιστορική περιοχή της Βαυαρικής Σουαβίας. Ο θυρεός του Λίνταου απεικονίζει μία φιλύρα. Το ιστορικό κέντρο της πόλεως είναι χτισμένο πάνω στο ομώνυμο νησί με έκταση 680 στρεμμάτων, το οποίο συνδέεται με την όχθη με οδική γέφυρα και με ένα φράγμα με σιδηροδρομική γραμμή που οδηγεί στον σιδηροδρομικό σταθμό του Λίνταου.

Η έκταση του δήμου είναι 33,18 τετρ. χιλιόμετρα (33.180 στρέμματα) και το μέσο υψόμετρό του 401 μέτρα πάνω από την επιφάνεια της θάλασσας.

Το Λίνταου βρίσκεται κοντά στο «τριεθνές» σημείο όπου συναντώνται η Γερμανία, η Αυστρία και η Ελβετία. Απέναντι από την πόλη υψώνεται το βουνό Πφέντερ της Αυστρίας. Το Λίνταου είναι δημοφιλές για το μεσαιωνικό κέντρο του και την όμορφη τοποθεσία του στη λίμνη. Από το 1951 οι Συναντήσεις βραβευμένων με Νόμπελ στο Λίνταου προσελκύουν κάθε χρόνο στην πόλη πολλούς τιμημένους με Βραβείο Νόμπελ επιστήμονες. Επίσης διεξάγεται εκεί ετησίως ένα συνέδριο ιατρικής φυσικής.

Ιστορία
-------

Το Λίνταου τον χειμώνα
Το όνομα Λίνταου αναφέρεται για πρώτη φορά από ένα μοναχό του Σανκτ Γκάλεν σε έγγραφο του 882, σύμφωνα με το οποίο ο Αδαλβέρτος, κόμης της Ραιτίας, είχε ιδρύσει γυναικεία μονή επάνω στο νησί. Υπάρχουν πάντως και κατάλοιπα ρωμαϊκού οικισμού του 1ου αιώνα μ.Χ. στη γειτονική περιοχή του Έσαχ (Aeschach).

Το 1180 ιδρύθηκε ο ναός του Αγίου Στεφάνου, ενώ το 1224 οι Φραγκισκανοί ίδρυσαν και ανδρικό μοναστήρι πάνω στο νησί. Το 1274/75 το Λίνταου ανακηρύχθηκε «Αυτοκρατορική Ελεύθερη Πόλη» υπό τον βασιλέα Ροδόλφο Α΄ της Γερμανίας. Το 1430 περίπου 15 Εβραίοι της πόλης κάηκαν ζωντανοί κατηγορούμενοι για τη δολοφονία ενός παιδιού Χριστιανών. Το 1528 το Λίνταου αποδέχθηκε τη θρησκευτική Μεταρρύθμιση, πρώτα την Τετραπολιτανή Ομολογία και μετά την Ομολογία της Αυγούστας. Μετά τον Τριακονταετή Πόλεμο, το 1655 οργανώθηκε η πρώτη «Εορτή των Παιδιών» (*Lindauer Kinderfest*) στη μνήμη των χρόνων του πολέμου.

Μετά τη διάλυση της Αγίας Ρωμαϊκής Αυτοκρατορίας του Γερμανικού Έθνους, το Λίνταου έχασε την ιδιότητα της Αυτοκρατορικής Ελεύθερης Πόλεως το 1802 και πέρασε στην εξουσία του κόμη Καρόλου Αυγούστου φον Μπρέτσενχαϊμ, ο οποίος έδωσε την πόλη και το μοναστήρι στο Βασίλειο της Αυστρίας το 1804. Το επόμενο έτος όμως η Αυστρία επέστρεψε το Λίνταου στη Βαυαρία.

Το 1853 κατασκευάστηκε ένα φράγμα για να συνδέσει τον σιδηρόδρομο από το Μόναχο με το νησί. Το 1856 κατασκευάσθηκε ένα νέο λιμάνι με χαρακτηριστικό του το γλυπτό ενός λιονταριού μαζί με τον μοναδικό φάρο ολόκληρης της Βαυαρίας.

Το 1922 οι ανεξάρτητες κομητείες του Έσαχ, του Χόιρεν και του Ρόιτιν συγχωνεύθηκαν με την κομητεία του Λίνταου. Μετά τον Β΄ Παγκόσμιο Πόλεμο η πόλη υπάχθηκε στη γαλλική διοίκηση και απετέλεσε μέρος αρχικώς του κρατιδίου Βυρτεμβέργης-Χοεντσόλερν και μετά της Βάδης-Βυρτεμβέργης. Το 1955 επιστράφηκε στη Βαυαρία.

Αξιοθέατα
---------

Η περίφημη είσοδος του λιμένα του Λίνταου στη Λίμνη της Κωνσταντίας
Η οπίσθια όψη του παλαιού δημαρχείου του Λίνταου
Το Λίνταου είναι τουριστικός προορισμός στον νότο της Γερμανίας. Επισκέπτες, ακόμα και από άλλες ηπείρους, απαντώνται εδώ κυρίως το καλοκαίρι. Η πόλη είναι περίφημη για τα παλαιά της σπίτια και την ποικιλία του αρχιτεκτονικού της πλούτου γενικότερα. Οι κήποι του Λίνταου είναι υπέροχοι κατά την εαρινή ή τη θερινή ανθοφορία τους. Σύγχρονες υπαίθριες δραστηριότητες, όπως η ποδηλασία (ιδιαιτέρως δημοφιλή είναι τα ηλεκτρικά ποδήλατα), η ιστιοπλοΐα, η πεζοπορία, το μπάνιο στη λίμνη κ.ά. συμπληρώνουν την τουριστική αξία του Λίνταου.

Ο πύργος Mangenturm
Μερικά από τα αξιοθέατα στην πόλη και το νησί είναι:

* Η είσοδος του λιμανιού με τον φάρο και το γλυπτό του Λέοντα της Βαυαρίας (στο νησί)
* Ο ναός του Αγίου Στεφάνου, σήμερα της γερμανικής Ευαγγελικής Εκκλησίας, που κτίσθηκε περί το 1180 και ανανεώθηκε το 1782.
* Ο ναός του Αγίου Πέτρου (περ. 1000 μ.Χ.), που έγινε μνημείο του πολέμου το 1928.
* Το πρώην καθολικό της μονής της Maria Himmelfahrt (το αντίστοιχο της Κοιμήσεως της Θεοτόκου) με τον ναό St. Marien (Stiftskirche)
* Η Maximilianstraße, η κύρια οδός στο νησί, με καταστήματα και εστιατόρια)
* Το παλαιό Δημαρχείο
* Οι κήποι και τα πάρκα του Λίνταου, όπως το Lindenhofpark[*νεκρός σύνδεσμος*]
* Το Μουσείο *Haus zum Cavazzen*
* Το θέατρο
* Βόλτες με βαποράκια (Bodenseeschifffahrt)
* Και για τους τζογαδόρους το Καζίνο Spielbank Lindau.

Οικονομία
---------

Μία από τις σημαντικές εμπορικές οδούς από τη Νυρεμβέργη στην Ιταλία περνούσε κάποτε από το Λίνταου. Η αλιεία στη λίμνη διαδραμάτισε επίσης μεγάλο ρόλο στην οικονομία της μικρής πόλης. Κατά τον 19ο αιώνα το Λίνταου ήταν κέντρο υφαντουργίας, ενώ σήμερα έχει μία εδραιωμένη βιομηχανική και τουριστική οικονομία, με εστιατόρια, ξενοδοχεία, πανσιόν και ενοικιαζόμενα διαμερίσματα. Πολυάριθμα αγροκτήματα γύρω από την πόλη παράγουν μήλα, αχλάδια, φράουλες και επεξεργασμένα προϊόντα, όπως φρουτοχυμούς, κρασί και απεσταγμένα οινοπνευματώδη. Ως αποτέλεσμα των παραπάνω το Λίνταου έχει πολύ μικρή ανεργία.

### Μεγαλύτερες επιχειρήσεις

* Lindauer DORNIER GmbH (μηχανές υφαντουργίας)
* Liebherr (ηλεκτρονικά)
* Cooper-Standard Automotive (πρώην Metzeler, εξαρτήματα αυτοκινήτων)
* Continental AG (ελαστικά αυτοκινήτων)
* Faurecia (εξαρτήματα αυτοκινήτων, πρώην Angell-Demmel GmbH)

Διαμερίσματα
------------

Το Λίνταου χωρίζεται σε αρκετά διαμερίσματα:

* Κεντρικά: το Νησί (Insel) και το Aeschach
* Ανατολικά: Reutin, Zech
* Δυτικά: Bad Schachen, Unterreitnau
* Βόρεια: Oberreitnau, Hochbuch, Hoyern, Schönau

(Στα νότια απλώνεται η Λίμνη της Κωνσταντίας.)

Μεταφορές
---------

### Σιδηρόδρομος

Ο σιδηροδρομικός σταθμός εξυπηρετεί δρομολόγια κυρίως από και προς το Φρίντριχσχαφεν ή το Μπρέγκεντς της Αυστρίας, και μακρύτερα, όπως τη Ζυρίχη και το αεροδρόμιό της με τα ελβετικά τρένα SBB RABDe 500.

### Λεωφορεία

Τα λεωφορεία του συστήματος Stadtbus Lindau αναχωρούν από κάθε σταθμό κάθε 30 λεπτά μέχρι τις 22.30 καθημερινά, με ειδικά δρομολόγια για έκτακτες εκδηλώσεις και φεστιβάλ. Το σύστημα των λεωφορείων είναι ένας πολύ χρήσιμος τρόπος για τη μετακίνηση ατόμων όλων των ηλικιών.

### Οδικές μεταφορές

Το Λίνταου συνδέεται με τον αυτοκινητόδρομο Autobahn A96 (E43) και με εθνικές οδούς όπως τις B31 και B12. Ο A96 ενώνεται με τον αυστριακό Autobahn A14 αμέσως μετά την περίπου 7 χιλιομέτρων σήραγγα του όρους Pfänder.

### Αεροδρόμια

Το Λίνταου δεν έχει δικό του αεροδρόμιο, αλλά βρίσκεται πολύ κοντά σε εκείνα του Φρίντριχσχαφεν και του Μέμινγκεν, που εξυπηρετούν συνήθως τους Γερμανούς τουρίστες. Για τις μακρινές διεθνείς πτήσεις συνιστώνται τα αεροδρόμια του Μονάχου, της Ζυρίχης ή της Στουτγκάρδης.

Υπηρεσίες κοινής ωφελείας
-------------------------

Ο τοπικός πάροχος υπηρεσιών κοινής ωφελείας είναι η ιδιωτική εταιρεία Stadtwerke Lindau: Παρέχει το ηλεκτρικό ρεύμα, την υδροδότηση, τις τηλεπικοινωνίες, ενώ λειτουργεί και τα δημοτικά λουτρά.

Τοπικά ΜΜΕ
----------

Το Λίνταου έχει μία εδραιωμένη καθημερινή εφημερίδα, τη *Lindauer Zeitung Αρχειοθετήθηκε 2014-07-03 στο Wayback Machine.*, τμήμα της *Schwäbische Zeitung*. Μία άλλη εφημερίδα είναι η *Bürgerzeitung Lindau* (BZ), που κυκλοφορεί δύο φορές την εβδομάδα, διανέμεται δωρεάν και περιέχει π.χ. τις ανακοινώσεις του δήμου, αλλά και πολύ ενδιαφέροντα μικρά άρθρα για τοπικά γεγονότα, δουλειές, επετείους και πολλά άλλα. Αμφότερες οι εφημερίδες κυκλοφορούν τόσο σε έντυπη μορφή, όσο και στο διαδίκτυο.

Εκπαίδευση
----------

Το Λιντάου έχει δύο λύκεια, ένα γυμνάσιο θηλέων και ένα αρρένων, καθώς και αρκετά δημοτικά σχολεία. Πριν από λίγα χρόνια ολοκληρώθηκε η ανέγερση ενός πρότυπου νέου δημόσιου νηπιαγωγείου με παιδικό σταθμό (Kita, Kindertagestätte). Υπάρχει υψηλή ζήτηση για παιδική φροντίδα και ο δήμος είναι υποχρεωμένος από την κυβέρνηση της Βαυαρίας να την παρέχει για κάθε παιδί.

Περίθαλψη και δημόσιες υπηρεσίες
--------------------------------

* Η κλινική «Ασκληπιός» του Λίνταου
* Bürgerbüro Lindau Αρχειοθετήθηκε 2014-05-31 στο Wayback Machine. το τοπικό γραφείο για όλα (π.χ. διαβατήρια, θέματα του δήμου)

Φεστιβάλ και συναντήσεις
------------------------

Με την ιδιαίτερη θέση του στις όχθες της λίμνης, το Λίνταου είναι ιδανικό για φεστιβάλ και συνέδρια. Η κυριότερη εποχή για αυτά είναι σαφώς το καλοκαίρι, μεταξύ του Μαΐου και του Αυγούστου. Μερικά από τα παρακάτω διεξάγονται ετησίως και επί πολλά χρόνια.

* Συναντήσεις βραβευμένων με Νόμπελ στο Λίνταου, το επιστημονικό γεγονός κύρους, παγκόσμιας σημασίας, του Λίνταου. Φοιτητές από όλο τον κόσμο μπορούν να συναντήσουν επιστήμονες τιμημένους με Βραβείο Νόμπελ για να κουβεντιάσουν τα νεότερα επιστημονικά θέματα. Ο δήμος του Λίνταου σχεδιάζει ένα νέο υπερσύγχρονο συνεδριακό κέντρο για να στεγάζει το παγκόσμιας φήμης γεγονός.
* U&D, Umsonst & Draussen από το Club Vaudeville Lindau. Το φεστιβάλ προσφέρει ζωντανή μουσική σε δημόσιους χώρους.
* Psychotherapiewochen, μία σημαντική συνάντηση για ψυχολόγους και ψυχοθεραπευτές
* Rund Um den Bodensee, ιστιοπλοϊκός αγώνας
* Gartentage 2014
* Lindauer Oktoberfest
* Lindauer Kinderfest, η γιορτή των παιδιών

Κλίμα
-----

Το Λίνταου βρίσκεται σε εύκρατη ζώνη με καλώς καθορισμένες τις 4 εποχές του έτους. Οι χειμώνες μπορεί να είναι ψυχροί, με τη θερμοκρασία να πέφτει μέχρι και τους -20 °C κάποιες χρονιές. Μία φορά κάθε 50 ως 100 έτη περίπου αναφέρεται ότι η λίμνη παγώνει σε έκταση και βάθος αρκετό ώστε να μπορεί να κρατήσει το βάρος ενός αυτοκινήτου. Τα καλοκαίρια αναδίνουν πάντα μία υγρή ζέστη, εξαιτίας της παρουσίας της λίμνης. Μεγάλες καλοκαιρινές θύελλες, νεροποντές και καταιγίδες είναι συνηθισμένες, με ανέμους π.χ. 8 μποφόρ. Η λίμνη είναι συνήθως ήρεμη, αλλά υπάρχει ένα σύστημα συναγερμού με φώτα για τα μικρά σκάφη, ιδίως τα ιστιοπλοϊκά, που προειδοποιεί για την έλευση θυελλωδών ανέμων.

«Αδελφές» πόλεις
----------------

Το Λίνταου είναι «αδελφοποιημένο» με τους παρακάτω οικισμούς:

* Σερπούχοφ (Ρωσία)
* Σελ (Γαλλία), από το 1964
* Ράιτναου (Ελβετία, χωριό)

Παραπομπές
----------

1. ↑  «Alle politisch selbständigen Gemeinden mit ausgewählten Merkmalen am 31.12.2022». (Γερμανικά) *register of German municipalities (2022)*. Federal Statistical Office. 21  Σεπτεμβρίου 2023. Ανακτήθηκε στις 7  Οκτωβρίου 2023.
2. ↑  S. Rieger, G. Jochem [transl. H.P. Sinclair]: "Chronology of the History of the Jews of Bavaria", 2006. , ανακτήθηκε στις 16 Οκτωβρίου 2008.
3. ↑  L. Zunz, A. Löwy, G.A. Kohut: *The Sufferings of the Jews During the Middle Ages*, σσ. 75-76, Νέα Υόρκη: Bloch, 1907. , ανακτήθηκε στις 16 Οκτωβρίου 2008.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λίνταου** |

* Επίσημος ιστότοπος
* Δωρεάν φωτογραφίες από το Λίνταου
* Μια εβδομάδα με κατόχους Νόμπελ στο Λίνταου, δωρεάν ντοκιμαντέρ από το Vega Science Trust]
* Φωτογραφικό άλμπουμ του Λίνταου
* Τουριστικές πληροφορίες

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141898718
* LCCN: n81009583
* GND: 4074242-8
* SUDOC: 02726260X
* HDS: 007076
* NKC: ge611484

 |

 |